คลื่นไอที
ท่ามกลางอุณหภูมิการเมืองที่ร้อนระอุ
20 ส.ค. 2554

ท่ามกลางอุณหภูมิการเมืองที่ร้อนระอุ 
โดย...น้องสวย
แต่ในที่สุดไอซีทียังมีเวลาร่อนหนังสือถึงไทยคม อนุมัติยิงดาวเทียมดวงที่ 6 วงเงิน 4,800 ล้านบาท ที่ทาง อารักษ์ ชลธาร์นนท์ บอกว่าจะขึ้นสู่อวกาศที่ 78.5 องศาตะวันออกได้ในปี 2556 แน่นอน




สำหรับไทยคม 6 จะมีสเปกเทียบเคียงกับไทยคม 5 มุ่งรองรับกลุ่มลูกค้าบรอดคาสต์ที่จะพลิกตัวเข้าสู่ยุคไฮเดฟินิชันและดิจิตอลทีวี มั่นใจคุ้มทุนใน 8 ปี 
ทิ้งตัวออกจากไทยคมไปเงียบๆ สำหรับ ยงสิทธิ์ โรจน์ศรีวิชัยกุล มือดีด้านการตลาดที่ร่วมรบเคียงบ่าเคียงไหล่มานาน หลังจากนี้ขอไปเอนจอยกับการทำธุรกิจของตัวเอง น่าจะสบายใจกว่า
นอนมาแบบไม่พลิกโผ ก็นึกว่า อานนท์ ทับเที่ยง กรรมการผู้จัดการใหญ่ทีโอที จะอยู่ได้ อยู่สบาย แต่แล้วก็ถูกผู้ทรงอิทธิพลในบอร์ด สั่งให้ชี้แจงเรื่องปรับโครงสร้าง ทั้งๆ ที่ข้อมูลที่ให้ก็ไม่ได้มีรายละเอียดใดๆ 
นอกจากบอกว่าเตรียมเสนอโครงสร้างใหม่ให้บอร์ดพิจารณาในการประชุมวันที่ 9 มิ.ย.นี้ อย่างว่าแหละ คุณสมบัติพิเศษของผู้บริหารทีโอทีจะต้องทนแรงเสียดทานทางการเมืองให้ได้มากที่สุด 
เพราะ 3จี ยังไม่เรียบร้อยดี โรเบิร์ต แวน ทิลเบิร์ก ผู้คุมทัพโมโตโรล่าแห่งเอเชียใต้ เลยยังไม่ขอฟันธงว่าสมาร์ตโฟนในไทยโตได้โตดีเพราะไวไฟ หรือ 3จี รอให้ 3จี มาเต็มกว่านี้ แล้วจะกลับมายืนยันอีกที 
ขณะที่หน่วยงานกำกับดูแลเรื่อง 3จี ที่ปฏิบัติหน้าที่รักษาการ กสทช.กันอยู่ สมาชิกก็ไม่เคยอยู่ครบ 6 ท่านให้ได้พิจารณาเรื่องสำคัญซะที ล่าสุดประชุมบอร์ดที่วางไว้ 1 มิ.ย. ก็มีอันต้องเลื่อนไปสัปดาห์หน้า แล้วแบบนี้เรื่องที่ค้างคาอยู่จะเดินหน้ายังไงดีล่ะ
ช่วงนี้เป็นช่วงกระหน่ำแคมเปญมากมาย เริ่มจากทริปเปิลที บรอดแบนด์ แจ้งข่าวดีสำหรับลูกค้า 3BB ที่ชำระค่าบริการอินเทอร์เน็ตผ่านเทสโก้ โลตัส ว่า ขยายระยะเวลาไปจนถึงสิ้นปีในราคา 5 บาทต่อใบเสร็จ แถมยังได้สิทธิอัตโนมัติกับ “จ่ายบิล ลุ้นรถ” ร่วมลุ้นรถยนต์โตโยต้า พรีอุส และคะแนนคลับการ์ดกว่า 10 ล้านคะแนนด้วย




ฟาก เพ็ตเตอร์ เพ็ดเดอร์เซน แห่งดีแทค ไม่น้อยหน้า ขอบคุณลูกค้าคนพิเศษที่ใช้บริการข้ามแดนอัตโนมัติและโทร.ทางไกลไปต่างประเทศ ด้วยการมอบไมล์สะสมรอยัล ออร์คิด พลัส แก่กลุ่มลูกค้าที่มียอดใช้บริการสูงสุดตั้งแต่เดือน ม.ค.มี.ค.ที่ผ่านมา 2.5 หมื่นไมล์ต่อเลขหมาย มีแต่เรื่องแคมเปญว้าวว้าว!!! ทั้งนั้น
 ปิดท้ายด้วยงานไทยแลนด์ โมบาย เอ็กซ์โป กลางปี 2–5 มิ.ย.นี้ ที่ศูนย์การประชุมแห่งชาติสิริกิติ์ หลายแบรนด์ขนสมาร์ตโฟน–แท็บเล็ตมาประชันทั้งความสวยงามภายนอกและประสิทธิภาพภายใน ใครมองหามือถือเครื่องใหม่อยู่ อย่าลืมไปเดินงานนี้จ้า